b"\n_START_ARTICLE_\nElton John\n_START_SECTION_\n1947\xe2\x80\x931961: Zgodnje \xc5\xbeivljenje\n_START_PARAGRAPH_\nElton John se je rodil kot Reginald Kenneth Dwight v Pinnerju, Middlesex, Anglija, Zdru\xc5\xbeeno kraljestvo kot najstarej\xc5\xa1i in edini otrok Stanleyja in Sheile Eileen Dwight (roj. Harris). Vzgojen je bil v ob\xc4\x8dinskem stanovanju njegovih starih star\xc5\xa1ev po materini strani. Njegova star\xc5\xa1a sta se poro\xc4\x8dila, ko je imel \xc5\xa1est let, ko se je dru\xc5\xbeina preselila v bli\xc5\xbenje vrstne hi\xc5\xa1e. Obiskoval je vrtec Pinner Wood, osnovno \xc5\xa1olo Reddiford in srednjo \xc5\xa1olo Pinner County, kjer je s \xc5\xa1olanjem kon\xc4\x8dal pri sedemnajstih, tik pred zaklju\xc4\x8dnimi izpiti, ko se je odlo\xc4\x8dil, da se bo raje osredoto\xc4\x8dil na svojo glasbeno kariero._NEWLINE_Ko je pri\xc4\x8del Elton John resno razmi\xc5\xa1ljati o karieri v glasbeni industriji, se je njegov o\xc4\x8de, ki je delal kot letalski poro\xc4\x8dnik pri kraljevem vojnem letalstvu, zelo trudil, da bi ga prepri\xc4\x8dal, da bi si poiskal bolj konvencionalen poklic, kot je bankir. Elton John je dejal, da je bilo nastopanje v divjih kostumih njegov na\xc4\x8din prebolevanja njegovega otro\xc5\xa1tva, v katerem sta ga star\xc5\xa1a kar naprej omejevala. Oba njegova star\xc5\xa1a sta bila glasbeno zelo dejavna; njegov o\xc4\x8de je igral trobento pri glasbeni skupini Bob Millar Band, profesionalni glasbeni skupini, ki je mnogokrat nastopila na raznih voja\xc5\xa1kih prireditvah. Dwightovi so imeli doma mnogo glasbenih plo\xc5\xa1\xc4\x8d, zato je bil Elton John \xc5\xbee vse od zgodnjega otro\xc5\xa1tva zelo izpostavljen takrat popularnim pevcem in glasbenikom; sam je kasneje dejal, da ga je najbolj pritegnil rock'n'roll in plo\xc5\xa1\xc4\x8di Elvisa Presleyja ter glasbene skupine Bill Haley & His Comets, ki ju je njegova mama nakupila leta 1956._NEWLINE_Elton John je klavir pri\xc4\x8del igrati pri treh letih in v letu dni je njegova mama ugotovila, da lahko samo po posluhu zaigra pesem \xc2\xbbThe Skater's Waltz\xc2\xab\xc2\xa0Winifred Atwell. Po nastopanju na raznih zabavah in dru\xc5\xbeinskih sre\xc4\x8danjih se je pri sedmih letih za\xc4\x8del u\xc4\x8diti klavirja tudi v glasbeni \xc5\xa1oli. V \xc5\xa1oli je pokazal svojo nadarjenost za glasbo s skladanjem raznih melodij in igranjem v slogu Jerryja Leeja Lewisa na raznih \xc5\xa1olskih prireditvah. Pri enajstih je prejel \xc5\xa1tipendijo in pri\xc4\x8del obiskovati Kraljevo akademijo glasbe. Eden izmed njegovih biv\xc5\xa1ih u\xc4\x8diteljev je kasneje povedal, da je takoj zatem, ko je prvi\xc4\x8d zasli\xc5\xa1al neko Handlovo delo, dolgo \xc5\xa1tiri strani, to pesem lahko samo po posluhu brez vaje zaigral kot \xc2\xbbgramofon\xc2\xab._NEWLINE_Naslednjih pet let je Elton John obiskoval sobotne u\xc4\x8dne ure na akademiji v osrednjem Londonu in, kot je dejal kasneje, najbolj u\xc5\xbeival ob igranju Chopinovih in Bachovih del ter petju na sobotnem pevskem zboru, a sicer ni bil prav vesten u\xc4\x8denec. \xc2\xbbV bistvu se mi je akademija kar malo upirala,\xc2\xab\xc2\xa0je dejal. \xc2\xbbBil sem eden od tistih u\xc4\x8dencev, ki so razred lahko naredili tudi brez kakr\xc5\xa1nekoli vaje, vendar z nekoliko slab\xc5\xa1imi ocenami.\xc2\xab Pravi, da je v\xc4\x8dasih \xc5\xa1prical pouk in se z vlakom vozil po londonski podzemni \xc5\xbeeleznici. Kljub temu so mnogi njegovi u\xc4\x8ditelji povedali, da je bil \xc2\xbbvzoren u\xc4\x8denec\xc2\xab\xc2\xa0in zadnjih pet let \xc5\xa1olanja na akademiji je deloval tudi kot zasebni u\xc4\x8ditelj klavirja._NEWLINE_Njegova mati je bila, \xc4\x8deprav je bila z Eltonom Johnom stroga, v primerjavi s svojim mo\xc5\xbeem \xc5\xbeivahnej\xc5\xa1a in svobodnej\xc5\xa1ega duha. Ker se Stanley Dwight za svojega sina ni preve\xc4\x8d zanimal in je bil pogosto odsoten, je Eltona Johna vzgojila predvsem njegova mati in njena mama. Ko je bil njegov o\xc4\x8de doma, sta imela zakonca Dwight pogosto stra\xc5\xa1ne prepire, zaradi katerih je bil Elton John pod velikim stresom. Ko je bil star \xc5\xa1tirinajst let, sta se njegova star\xc5\xa1a lo\xc4\x8dila. Njegova mama se je nato poro\xc4\x8dila z lokalnim slikarjem Fredom Farebrotherjem, ljube\xc4\x8dim in skrbnim o\xc4\x8dimom, ki ga je Elton John ljubkovalno klical \xc2\xbbDerf\xc2\xab\xc2\xa0(njegovo ime, \xc4\x8drkovano z druge strani). Preselili so se v prvo nadstropje osemnadstropnega bloka, ki je nosil ime Frome Court in ki ni bil dale\xc4\x8d stran od obeh prej\xc5\xa1njih domov Eltona Johna. Tam je Elton John napisal nekaj pesmi, s katerimi je pri\xc4\x8del s svojo kariero rock zvezdnika in od tam se je preselil \xc5\xa1ele, ko so \xc5\xbee \xc5\xa1tirje njegovi albumi zasedli eno izmed prvih \xc5\xa1tiridesetih mest na ameri\xc5\xa1ki glasbeni lestvici.\n_START_SECTION_\n1969\xe2\x80\x931973: Debitantski album in Goodbye Yellow Brick Road\n_START_PARAGRAPH_\nPo nasvetu glasbenega zalo\xc5\xbenika Stevea Browna sta Elton John in Bernie Taupin pri\xc4\x8dela pisati bolj zapletene pesmi za Eltona Johna, ki jih je kasneje posnel v sodelovanju z zalo\xc5\xbebo DJM Records. Singl \xc2\xbbI've Been Loving You\xc2\xab\xc2\xa0(1969) je bil eden izmed prvih takih pesmi. Produciral ga je Caleb Quaye, kitarist skupine Bluesology. Leta 1969 so Caleb Quaye, bobnar skupine Bluesology, Roger Pope in basist Tony Murray skupaj z Eltonom Johnom posneli \xc5\xa1e en singl,\xc2\xa0\xc2\xbbLady Samantha\xc2\xab, ter izdali glasbeni album z naslovom Empty Sky._NEWLINE_Ob snemanju svojega glasbenega albuma, Elton John, sta Elton John in Bernie Taupin za producenta izbrala Gusa Dudgeona in Paula Buckmasterja za aran\xc5\xbeerja glasbe. Album Elton John je aprila 1970 iz\xc5\xa1el preko zalo\xc5\xbeb DJM Records in Pye Records v Veliki Britaniji in 22. julija istega leta preko zalo\xc5\xbebe Uni Records v Zdru\xc5\xbeenih dr\xc5\xbeavah Amerike. S tem albumom sta Elton John in Bernie Taupin odkrila formulo za uspeh, ki sta jo uporabila tudi pri svojih naslednjih albumih: rock pesmi z mirnimi spremljevalnimi akordi in grenke balade. Prvi singl z albuma,\xc2\xa0\xc2\xbbBorder Song\xc2\xab, je na lestvici Billboard Hot 100 zasedel dvaindevetdeseto mesto, drugi,\xc2\xa0\xc2\xbbYour Song\xc2\xab, pa celo eno izmed prvih desetih ter tako postal prvi singl, ki ga je zapel Elton John, ki je zasedel eno izmed prvih desetih mest na ameri\xc5\xa1ki glasbeni lestvici. Album je kmalu postal njegova prva uspe\xc5\xa1nica, saj je zasedel \xc4\x8detrto mesto na lestvici Billboard 200 ter peto mesto na britanski glasbeni lestvici._NEWLINE_Prvi ameri\xc5\xa1ki koncert Eltona Johna, na katerem sta ga spremljala biv\xc5\xa1i bobnar skupine Spencer Davis Group, Nigel Olsson, in basist Dee Murray, ki so ga organizirali v areni The Troubadour v Los Angelesu avgusta 1970, je po\xc5\xbeel ogromno uspeha._NEWLINE_Oktobra 1970 so izdali konceptni album z naslovom Tumbleweed Connection; album je nazadnje zasedel eno izmed prvih desetih mest na lestvici Billboard 200. Album v \xc5\xbeivo, 17-11-70 (v Zdru\xc5\xbeenih dr\xc5\xbeavah Amerike izdan pod imenom 11\xe2\x80\x9317\xe2\x80\x9370), so posneli na nekaj koncertih v \xc5\xbeivo in izdali preko studijev A&R Studios na radiju WABC-FM v New York Cityju. Album se je prodajal izredno dobro, predvsem na vzhodni obali Zdru\xc5\xbeenih dr\xc5\xbeav Amerike, najbr\xc5\xbe zato, ker so \xc5\xbee pred uradnim izidom albuma v sklopu promocije na radijih predvajali za \xc5\xa1estdeset minut pesmi, ne samo za \xc5\xa1tirideset minut pesmi, ki jih je izbral Dick James, kot povsod drugod._NEWLINE_Elton John in Bernie Taupin sta nato napisala nekaj pesmi za soundtrack dokaj uspe\xc5\xa1nega filma Friends (1971) (preko slednjega je iz\xc5\xa1la tudi istoimenska pesem, ki je po\xc5\xbeela kar precej uspeha), kmalu zatem pa izdala nov album, Madman Across the Water, ki je zasedel eno izmed prvih desetih mest na glasbenih lestvicah v ve\xc4\x8dini dr\xc5\xbeav in preko katerega je iz\xc5\xa1la uspe\xc5\xa1nica\xc2\xa0\xc2\xbbLevon\xc2\xab. Leta 1972 je se glasbeni skupini Elton John Band kot kitarist in spremljevalni vokalist pridru\xc5\xbeil \xc5\xa1e Davey Johnstone. Glasbena skupina je izdala album Honky Chateau, ki je postal prvi glasbeni album Eltona Johna, ki je zasedel vrh ameri\xc5\xa1ke glasbene lestvice. Tam je album ostal pet tednov in v tem \xc4\x8dasu sta preko njega iz\xc5\xa1la dva izredno uspe\xc5\xa1na singla\xc2\xa0\xc2\xbbRocket Man (I Think It's Going To Be A Long, Long Time)\xc2\xab\xc2\xa0(ki so ga pogosto primerjali s pesmijo\xc2\xa0\xc2\xbbSpace Oddity\xc2\xab\xc2\xa0Davida Bowieja) in\xc2\xa0\xc2\xbbHonky Cat\xc2\xab._NEWLINE_Pop album Don't Shoot Me I'm Only the Piano Player je iz\xc5\xa1el v za\xc4\x8detku leta 1973 in preko njega so iz\xc5\xa1le uspe\xc5\xa1nice, kot so\xc2\xa0\xc2\xbbCrocodile Rock\xc2\xab\xc2\xa0in\xc2\xa0\xc2\xbbDaniel\xc2\xab; prva je zasedla celo prvo mesto na lestvici Billboard Hot 100 in tako postala prva pesem Eltona Johna, ki ji je to uspelo. Tudi album sam je po\xc5\xbeel veliko uspeha, saj je zasedel prvo mesto na lestvici Billboard 200 in za uspe\xc5\xa1no prodajo v Zdru\xc5\xbeenih dr\xc5\xbeavah Amerike nazadnje prejel trikratno platinasto certifikacijo s strani organizacije Recording Industry Association of America (RIAA). Poleg tega je album zasedel prvo mesto na ve\xc4\x8dini lestvic, na katere se je uvrstil, med drugim tudi na avstralski, kanadski in britanski glasbeni lestvici. Tako album kot pesem \xc2\xbbCrocodile Rock\xc2\xab\xc2\xa0sta bila prvi album in prva pesem Eltona Johna, ki sta v Zdru\xc5\xbeenih dr\xc5\xbeavah Amerike iz\xc5\xa1la preko zalo\xc5\xbebe MCA Records, saj je Elton John v tistem \xc4\x8dasu zamenjal zalo\xc5\xbebo Uni Records za zalo\xc5\xbebo MCA Records._NEWLINE_Album Goodbye Yellow Brick Road je takoj ob izidu po\xc5\xbeel veliko navdu\xc5\xa1enja med kritiki in je takoj ob izidu zasedel vrh ve\xc4\x8dine glasbenih lestvic povsod po svetu ter tam ostal vsaj dva meseca. Ob izidu albuma si je Elton John za nekaj \xc4\x8dasa prislu\xc5\xbeil naziv glam rock zvezdnika. Preko albuma Goodbye Yellow Brick Road je iz\xc5\xa1la uspe\xc5\xa1nica\xc2\xa0\xc2\xbbBennie and the Jets\xc2\xab, ki je zasedla prvo mesto na ve\xc4\x8dini glasbenih lestvic, na katere se je uvrstila, pa tudi popularne in s strani kritikov mnogokrat pohvaljene pesmi\xc2\xa0\xc2\xbbGoodbye Yellow Brick Road\xc2\xab,\xc2\xa0\xc2\xbbCandle in the Wind\xc2\xab,\xc2\xa0\xc2\xbbSaturday Night's Alright for Fighting\xc2\xab,\xc2\xa0\xc2\xbbFuneral For A Friend/Love Lies Bleeding\xc2\xab\xc2\xa0ter\xc2\xa0\xc2\xbbGrey Seal\xc2\xab\xc2\xa0(ki so jo na za\xc4\x8detku posneli leta 1970 in izdali \xc5\xbee kot B-stran singla\xc2\xa0\xc2\xbbRock and Roll Madonna\xc2\xab, izdanega \xc5\xbee preko albuma Elton John). Album Goodbye Yellow Brick Road \xc5\xa1e danes velja za enega od najpopularnej\xc5\xa1ih, s strani kritikov najbolj hvaljenih in najbolje prodajanih albumov Eltona Johna v njegovi karieri, saj je do danes po svetu prodal ve\xc4\x8d kot 15 milijonov izvodov Revija Rolling Stone je album uvrstila na enaindevetdeseto mesto svojega seznama petstotih najbolj\xc5\xa1ih albumov vseh \xc4\x8dasov, Channel 4 pa leta 2009 na devetinpetdeseto mesto svojega seznama 100 najve\xc4\x8djih albumov. Kasneje so izdali tudi VHS in DVD oddaje Classic Albums, v kateri se Elton John z raznimi novinarji pogovarja o snemanju, ustvarjanju in popularnosti albuma Goodbye Yellow Brick Road na koncertih ali v raznih intervjujih.\n_START_SECTION_\n1974\xe2\x80\x931979: Zalo\xc5\xbeba Rocket Records in Victim of Love\n_START_PARAGRAPH_\nElton John je pod pokroviteljstvom zalo\xc5\xbebe MCA Records skupaj z dolgoletnimi sodelavci Berniejem Taupinom, Steveom Brownom in Gusom Dudgeonom ustanovil lastno zalo\xc5\xbebo, imenovano Rocket Records (poimenovano po njegovi uspe\xc5\xa1nici \xc2\xbbRocket Man\xc2\xab), ki je zastopala predvsem pop rock glasbenike (med pomembnej\xc5\xa1imi sta bila Neil Sedaka: na pesmi njegovi pesmi \xc2\xbbBad Blood\xc2\xab\xc2\xa0je spremljevalne vokale pel Elton John; in Kiki Dee, ki je \xc5\xa1e v \xc4\x8dasu sodelovanja s to zalo\xc5\xbebo izdala uspe\xc5\xa1en duet z Eltonom Johnom,\xc2\xa0\xc2\xbbDon't Go Breaking My Heart\xc2\xab), za katere se je zanimal on sam osebno. Preko zalo\xc5\xbebe je nekaj del izdal tudi njegov biv\xc5\xa1i bobnar Nigel Olsson in \xc4\x8dlan njegove glasbene skupine, Davey Johnstone. Namesto, da bi tudi sam izdajal lastna dela preko zalo\xc5\xbebe Rocket Records, se je pogodil za 8 milijonov $ vredno pogodbo z zalo\xc5\xbebo MCA Records. Ko so pogodbo leta 1974 podpisali, naj bi zalo\xc5\xbeba MCA Records po poro\xc4\x8danju nekaterih medijev \xc5\xbeivljenje Eltona Johna zavarovala za 25 milijonov $._NEWLINE_Leta 1974 je Elton John pri\xc4\x8del sodelovati z Johnom Lennonom; takrat je Elton John posnel lastno razli\xc4\x8dico pesmi\xc2\xa0\xc2\xbbLucy in the Sky with Diamonds\xc2\xab\xc2\xa0Beatlov in pesmi \xc2\xbbOne Day at a Time\xc2\xab\xc2\xa0Johna Lennona, glasbena skupina Eltona Johna pa je sodelovala pri snemanju pesmi\xc2\xa0\xc2\xbbWhatever Gets You thru the Night\xc2\xab. Na zadnjem nastopu Johna Lennona je skupaj z Eltonom Johnom izvedel dve svoji pesmi, ki sta zasedli prvo mesto na ve\xc4\x8dini glasbenih lestvic, na katere sta se uvrstili, ter klasi\xc4\x8dno uspe\xc5\xa1nico skupine The Beatles,\xc2\xa0\xc2\xbbI Saw Her Standing There\xc2\xab\xc2\xa0v areni Madison Square Garden. Kasneje je Elton John v \xc5\xbeivo nastopil samo \xc5\xa1e enkrat, in sicer spet poleg Eltona Johna, ko je zapel svojo uspe\xc5\xa1nico \xc2\xbbWhatever Gets You Thru The Night\xc2\xab._NEWLINE_Album Caribou, ki so ga izdali leta 1974, je sicer zasedel prvo mesto na ve\xc4\x8dini lestvic, na katere se je uvrstil, a so ga kritiki obravnavali kot manj kvaliteten album Po poro\xc4\x8danju naj bi ga posneli v samo dveh tednih in preko njega sta iz\xc5\xa1li pesmi\xc2\xa0\xc2\xbbThe Bitch Is Back\xc2\xab in\xc2\xa0\xc2\xbbDon't Let the Sun Go Down on Me\xc2\xab. Takrat je pri\xc4\x8del sodelovati tudi z zalo\xc5\xbebama Island Records in Mercury Records; to je prvi album, ki ga je Elton John v Zdru\xc5\xbeenih dr\xc5\xbeavah Amerike izdal preko teh dveh zalo\xc5\xbeb._NEWLINE_Pete Townshend iz glasbene skupine The Who je Johna Eltona prosil, naj igra lik \xc2\xbbLocal Lad\xc2\xab\xc2\xa0v filmu, posnetem po rock operi Tommy, za katerega je na njegovo \xc5\xbeeljo posnel tudi pesem\xc2\xa0\xc2\xbbPinball Wizard\xc2\xab. Razli\xc4\x8dica te pesmi Eltona Johna je bila po\xc4\x8dasnej\xc5\xa1a od originala in po izidu preko filma leta 1975 so jo leta 1976 izdali tudi kot singl (v Zdru\xc5\xbeenih dr\xc5\xbeavah Amerike \xc5\xbee leto dni prej). Pesem je zasedla sedmo mesto na britanski glasbeni lestvici. Podjetje Bally je kasneje izdalo napravo fliper z ilustracijo Eltona Johna v njegovi filmski preobleki._NEWLINE_V avtobiografskem albumu Captain Fantastic and the Brown Dirt Cowboy, izdanem leta 1975, je Elton John razkril svojo spo\xc4\x8detka zelo dvoumno osebnost; v besedilih je skupaj z Berniejem Taupinom opisoval svoja zgodnja leta delovanja kot tekstopisca v Londonu, ko \xc5\xa1e nista bila tako uspe\xc5\xa1na. Besedila in knji\xc5\xbeica s fotografijami, ki so jo izdali ob albumu, albumu dolo\xc4\x8data \xc4\x8das in kraj, kar je pri albumih Eltona Johna sicer zelo redko. Pesem\xc2\xa0\xc2\xbbSomeone Saved My Life Tonight\xc2\xab, izdana kot prvi singl z albuma, je postala edina uspe\xc5\xa1nica z albuma (med drugim je zasedla \xc4\x8detrto mesto na Billboardovi lestvici najbolj\xc5\xa1ih pop pesmi) in je govorila o prvih pomembnej\xc5\xa1ih dogodkih v \xc5\xbeivljenju Eltona Johna. Za album Captain Fantastic and the Brown Dirt Cowboy je bil Elton John leta 1976 nominiran za svoja prva dva grammyja, in sicer v kategorijah za \xc2\xbbalbum leta\xc2\xab\xc2\xa0in \xc2\xbbnajbolj\xc5\xa1i vokalni nastop - mo\xc5\xa1ki\xc2\xab._NEWLINE_Izid albuma Captain Fantastic and the Brown Dirt Cowboy je zaznamoval konec glasbene skupine Elton John Band, saj so bili ostali \xc4\x8dlani glasbene skupine nezadovoljni in preobremenjeni Elton John je prenehal sodelovati z Nigelom Olssonom in Deejem Murrayjem, dvema \xc4\x8dlovekoma, ki sta veliko prispevala k zna\xc4\x8dilnemu in razpoznavnemu zvoku glasbene skupine in sta mu pomagala graditi kariero \xc5\xbee vse od za\xc4\x8detka. Po podatkih revije Circus je predstavnica Johna Reida (Connie Papas) dejala, da je Elton John to odlo\xc4\x8ditev sprejel po telefonskem pogovoru, v \xc4\x8dasu, ko je v Avstraliji promoviral film Tommy. Dejala je tudi, da ju John Reid sam ne bi mogel odpustiti v nobenem primeru, saj \xc2\xbbglasbene skupine ni najel John Reid, najel jo je Elton John.\xc2\xab Povedala je tudi, da bosta oba po vsej verjetnosti zopet sodelovala z Eltonom Johnom, saj Nigel Olsson pomaga pri ustvarjanju njegovega naslednjega albuma, Dee Murray pa se namerava v studije vrniti ob za\xc4\x8detku snemanja \xc2\xbbin na\xc4\x8drtuje samostojni glasbeni album\xc2\xab._NEWLINE_V glasbeni skupini so obdr\xc5\xbeali Daveyja Johnstonea in Rayja Cooperja, Caleb Quaye in Roger Pope sta se nazadnje vrnila, najeli pa so tudi novega basista za glasbeno skupino, Kennyja Passarellija; tako so si zagotovili nekoliko bolj odlo\xc4\x8dno spremljavo. V studiju se jim je kot pianist in aran\xc5\xbeer pridru\xc5\xbeil \xc5\xa1e James Newton-Howard. Elton John je svojo novo spremljevalno skupino predstavil pred 70.000 ljudmi na koncertu na stadionu Wembley v Londonu._NEWLINE_Rock album Rock of the Westies je ob izidu zasedel prvo mesto na ameri\xc5\xa1ki glasbeni lestvici. Kostumi Eltona Johna so sedaj vklju\xc4\x8devali tudi obleke z nojevim perjem, 5.000 $ vredna skupina lu\xc4\x8di, ki je \xc4\x8drkovala njegovo ime, kostumi Kipa svobode, Donalda Ducka in Mozarta ter mnogih drugih._NEWLINE_Da bi proslavil pet let, odkar se je tam prvi\xc4\x8d pojavil, je Elton John leta 1975 v dveh no\xc4\x8deh odigral \xc5\xa1tiri koncerte v areni The Troubadour. Ker je bilo na koncert zagotovljenih le 500 vstopnic, povpra\xc5\xa1evanja pa veliko, se je kupce vstopnic iz\xc5\xberebalo; vsak iz\xc5\xberebani je lahko kupil najve\xc4\x8d dve vstopnici. Vsi, ki so se koncerta udele\xc5\xbeili, so prejeli trdo vezan \xc2\xbbletni album\xc2\xab\xc2\xa0zgodovine glasbene skupine. Tistega leta je Elton John na klavir zaigral pesem\xc2\xa0\xc2\xbbSweet Deceiver\xc2\xab\xc2\xa0Kevina Ayersa in je bil eden izmed prvih in redkih glasbenikov, ki so se pojavili v ameri\xc5\xa1ki oddaji Soul Train. 9. avgusta 1975 je Elton John na prvi podelitvi nagrad Rock Music Awards v Santa Monici, Kalifornija, prejel naziv \xc2\xbbizstopajo\xc4\x8de rock osebnosti leta\xc2\xab._NEWLINE_Maja 1976 je Elton John izdal album v \xc5\xbeivo z naslovom Here and There, temu pa je oktobra istega leta sledil njegov naslednji album, Blue Moves, preko katerega je iz\xc5\xa1el tudi singl\xc2\xa0\xc2\xbbSorry Seems to Be the Hardest Word\xc2\xab. Leta 1976 je najve\xc4\x8d uspeha po\xc5\xbeel s pesmijo\xc2\xa0\xc2\xbbDon't Go Breaking My Heart\xc2\xab, duetom s Kiki Dee, ki je zasedel vrh tako ameri\xc5\xa1ke kot britanske glasbene lestvice. Tistega leta je Elton John v intervjuju z revijo Rolling Stone, natan\xc4\x8dneje v \xc4\x8dlanku z naslovom \xc2\xbbIskren pogovor z Eltonom\xc2\xab, nazadnje razkril, da je biseksualec._NEWLINE_Poleg tega, da je Elton John med leti 1970 in 1976 komercialno po\xc5\xbeel najve\xc4\x8d uspeha v svoji karieri, je v tistem \xc4\x8dasu prejel tudi najve\xc4\x8d hvale s strani glasbenih kritikov. V le treh letih, med leti 1972 in 1975, je sedem njegovih albumov zasedlo prvo mesto na ameri\xc5\xa1ki glasbeni lestvici, kar do tedaj ni uspelo \xc5\xa1e nobenemu drugemu glasbeniku. Poleg tega je bilo vseh sedem njegovih albumov, ki jih je revija Rolling Stone leta 2003 uvrstila na svoj seznam 500 najbolj\xc5\xa1ih albumov vseh \xc4\x8dasov, iz tega obdobja; poleg najvi\xc5\xa1je uvr\xc5\xa1\xc4\x8denega albuma Goodbye Yellow Brick Road, ki je zasedel enaindevetdeseto mesto, se je na to lestvico uvrstilo \xc5\xa1e \xc5\xa1est drugih albumov, ki so prejeli pet zvezdic s strani novinarjev s spletne strani Allmusic, in sicer albumi Elton John (1970), Tumbleweed Connection (1970), Honky Ch\xc3\xa2teau (1972), Elton John's Greatest Hits (1974) in Captain Fantastic and the Brown Dirt Cowboy (1975), vsi izdani v tem obdobju._NEWLINE_V tem obdobju se je Elton John pojavil tudi v BBC-jevi oddaji Morecambe and Wise Show. Komi\xc4\x8dni duet, Morecambe in Wise, ki sta vodila oddajo, sta celo epizodo kazala na ob\xc4\x8dinstvo in vsepovsod, razen na oder, da bi mu prepre\xc4\x8dila pri\xc4\x8deti peti._NEWLINE_Novembra 1977 je Elton John oznanil, da se bo upokojil in ne bo ve\xc4\x8d nastopal. Takrat je Bernie Taupin pri\xc4\x8del sodelovati tudi z drugimi glasbeniki. Leta 1978 je izdal nov album, A Single Man, pri ustvarjanju katerega pa je najel novega tekstopisca, Garyja Osbornea; noben singl z albuma ni zasedel enega izmed prvih dvajsetih mest na ameri\xc5\xa1ki glasbeni lestvici, a dva singla,\xc2\xa0\xc2\xbbPart-Time Love\xc2\xab\xc2\xa0in\xc2\xa0\xc2\xbbSong for Guy\xc2\xab, ki sta iz\xc5\xa1la tudi v Veliki Britaniji, sta tamkaj zasedla eno izmed prvih dvajsetih mest, zadnji celo eno izmed prvih petih. Leta 1979 je ob spremljavi Rayja Cooperja Elton John postal eden izmed prvih zahodnja\xc5\xa1kih glasbenikov, ki je sam od\xc5\xa1el na turnejo po Sovjetski zvezi (ter prvi, ki je nastopil v Izraelu), nato pa se je vrnil v Zdru\xc5\xbeene dr\xc5\xbeave Amerike in nastopal tudi tam. Leta 1979 je zopet po\xc5\xbeel nekaj uspeha s pesmijo \xc2\xbbMama Can't Buy You Love\xc2\xab, ki je zasedla eno izmed prvih devetih mest na ameri\xc5\xa1ki glasbeni lestvici; pesem je prvi posnel filadelfski soul producent Thom Bell leta 1977, ki jo je nameraval izdati preko zalo\xc5\xbebe MCA Records, vendar jo je slednja zavrnila. Elton John je kasneje priznal, da je bil Thom Bell prva oseba, ki ga je u\xc4\x8dila peti; menda naj bi ga spodbujal, naj poje ni\xc5\xbeje. Njegov naslednji album, Victim of Love (1979), ki je vklju\xc4\x8deval ve\xc4\x8d disko pesmi, ob izidu ni po\xc5\xbeel veliko uspeha. Leta 1979 je Elton John ponovno pri\xc4\x8del sodelovati z Berniejem Taupinom, pa \xc4\x8deprav so njuna prva skupna dela iz\xc5\xa1la \xc5\xa1ele leta 1983 preko albuma Too Low For Zero.\n_START_SECTION_\nOsemdeseta: The Fox in Sleeping with the Past\n_START_PARAGRAPH_\nPreko albuma 21 at 33, izdan maja 1980, je predstavljal prelomno to\xc4\x8dko v karieri Eltona Johna. Po \xc5\xa1tirih letih je prvi\xc4\x8d zopet po\xc5\xbeel nekaj uspeha s pesmijo\xc2\xa0\xc2\xbbLittle Jeannie\xc2\xab\xc2\xa0(zasedla je tretje mesto na ameri\xc5\xa1ki glasbeni lestvici), ki jo je napisal Gary Osborne. Njegov naslednji album, The Fox, ki so ga izdali leta 1981, je posnel med snemanjem albuma 21 at 33, vklju\xc4\x8deval pa je tudi dela, na katerih je sodeloval z Tomom Robinsonom in Judie Tzuke. 13. septembra 1980 je skupaj z Deejem Murrayjem in Nigelom Olssonom ter glasbeno skupino Elton John Band za 400.000 obo\xc5\xbeevalcev organiziral zastonj nastop v Central Parku v New York Cityju. Njegov singl\xc2\xa0\xc2\xbbEmpty Garden (Hey Hey Johnny)\xc2\xab\xc2\xa0(1982), izdan preko albuma Jump Up!, je postal drugi singl, ki ga je izdal z zalo\xc5\xbebo Geffen Records, s katero je podpisal novo pogodbo._NEWLINE_Na Valentinovo leta 1984 se je Elton John poro\xc4\x8dil s svojo bli\xc5\xbenjo prijateljico in glasbeno in\xc5\xbeenirko Renate Blauel - zakon je trajal tri leta. V dokumentarnem filmu kanala Channel Special, ki je govoril o njegovem \xc5\xbeivljenju, je spregovoril o izgubiv glasu med turnejo v Avstraliji leta 1986. Kmalu zatem je od\xc5\xa1el na operacijo grla, zaradi \xc4\x8desar se je njegov glas za vedno spremenil. Od tedaj naprej ni mogel ve\xc4\x8d dose\xc4\x8di nekaterih tonov, zato se je spremenil tudi njegov na\xc4\x8din petja. Leta 1987 je dobil to\xc5\xbebo proti reviji The Sun zaradi \xc4\x8dlanka, v katerem so ga obto\xc5\xbeili, da je pla\xc4\x8dal mnogim mo\xc5\xa1kim, da so spali z njim._NEWLINE_Z nekaterimi \xc4\x8dlani glasbene skupine Elton John Band, natan\xc4\x8dneje z Daveyjem Johnstoneom, Deejem Murrayjem in Nigelom Olssonom, je pri\xc4\x8del ponovno nastopati. Njegov naslednji glasbeni album, Too Low for Zero (1983), preko katerega sta iz\xc5\xa1li pesmi\xc2\xa0\xc2\xbbI'm Still Standing\xc2\xab\xc2\xa0in\xc2\xa0\xc2\xbbI Guess That's Why They Call It the Blues\xc2\xab, je postal velika uspe\xc5\xa1nica. Pesem \xc2\xbbI Guess That's Why They Call It the Blues\xc2\xab, na katerem je nastopil tudi Stevie Wonder s harmoniko, je zasedel \xc4\x8detrto mesto na ameri\xc5\xa1ki glasbeni lestvici ter tako postala njegov tamkaj najuspe\xc5\xa1nej\xc5\xa1i singl od pesmi \xc2\xbbLittle Jeannie\xc2\xab. V osemdesetih je Elton John izdal mnogo pesmi, ki so zasedle eno izmed prvih desetih mest na ameri\xc5\xa1ki lestvici: \xc2\xbbLittle Jeannie\xc2\xab\xc2\xa0(1980; tretje mesto),\xc2\xa0\xc2\xbbSad Songs (Say So Much)\xc2\xab\xc2\xa0(1984; peto mesto),\xc2\xa0\xc2\xbbNikita\xc2\xab\xc2\xa0(1986; sedmo mesto), za katero so posneli tudi videospot, ki ga je re\xc5\xbeiral Ken Russell, orkesterska razli\xc4\x8dica pesmi \xc2\xbbCandle in the Wind\xc2\xab\xc2\xa0(1987; \xc5\xa1esto mesto) in \xc2\xbbI Don't Wanna Go On With You Like That\xc2\xab\xc2\xa0(1988; drugo mesto). Svojo najuspe\xc5\xa1nej\xc5\xa1o pesem je posnel z Dionne Warwick, Gladys Knight in Steviejem Wonderjem. Pesem\xc2\xa0\xc2\xbbThat's What Friends Are For\xc2\xab, izdana leta 1985, je zasedla prvo mesto na ameri\xc5\xa1ki glasbeni lestvici. Dobi\xc4\x8dek, ki so ga zaslu\xc5\xbeili od prodaje pesmi, je \xc5\xa1el za raziskave AIDS-a. Njegovi albumi so se sicer uspe\xc5\xa1no prodajali, a od vseh albumov, izdanih v drugi polovici osemdesetih, je le album Reg Strikes Back (1988) zasedel eno izmed prvih dvajsetih mest na ameri\xc5\xa1ki glasbeni lestvici; ta je tamkaj zasedel prvo mesto._NEWLINE_Leta 1985 je Elton John nastopil na dobrodelnem koncertu Live Aid na stadionu Wembley. Elton John je na koncertu najprej izvedel pesmi \xc2\xbbBennie and the Jets\xc2\xab\xc2\xa0in \xc2\xbbRocket Man\xc2\xab; nato je prvi\xc4\x8d po ve\xc4\x8d letih skupaj s Kiki Dee izvedel pesem \xc2\xbbDon't Go Breaking My Heart\xc2\xab; nazadnje je predstavil Georgea Michaela, takrat \xc5\xa1e \xc4\x8dlana glasbene skupine Wham!, ki je nato zapel pesem \xc2\xbbDon't Let the Sun Go Down on Me\xc2\xab. George Michael je zapel spremljevalne vokale na njegovi pesmi\xc2\xa0\xc2\xbbWrap Her Up\xc2\xab, najstni\xc5\xa1ki idol Nik Kershaw pa je takrat zaigral nekaj in\xc5\xa1trumentov na njegovi pesmi \xc2\xbbNikita\xc2\xab. Elton John je leta 1985 sodeloval tudi z Millie Jackson, leta 1986 pa je zaigral klavir na dveh pesmih heavy metal glasbene skupine Saxon z njihovega albuma Rock the Nations._NEWLINE_Leta 1988 je organiziral pet popolnoma razprodanih koncertov v New York Cityju na Madison Square Gardenu, kar je pomenilo, da je v svoji karieri \xc5\xbee \xc5\xa1estindvajsetkrat nastopil na razprodanem koncertu. 2.000 njegovih stvari, vrednih ve\xc4\x8d kot 20 milijonov $, so razstavili na dra\xc5\xbebi v Sotheby's v Londonu; izkupi\xc4\x8dek je od\xc5\xa1el v dobrodelne namene.\n_START_SECTION_\nDevetdeseta: \xc2\xbbSacrifice\xc2\xab\xc2\xa0in Aida\n_START_PARAGRAPH_\nV devetdesetih je Elton John kon\xc4\x8dno zasedel tudi vrh britanske glasbene lestvice, in sicer s pesmijo\xc2\xa0\xc2\xbbSacrifice\xc2\xab\xc2\xa0(1990; pesem je vklju\xc4\x8devala tudi odlomke iz pesmi\xc2\xa0\xc2\xbbHealing Hands\xc2\xab) z njegovega albuma Sleeping with the Past; na prvem mestu britanske glasbene lestvice je ostal \xc5\xa1e \xc5\xa1est tednov. Naslednjega leta je s pesmijo \xc2\xbbBasque\xc2\xab\xc2\xa0osvojil grammyja v kategoriji za \xc2\xbbnajbolj\xc5\xa1o skladbo\xc2\xab. Istega leta je pesem\xc2\xa0\xc2\xbbDon't Let the Sun Go Down on Me\xc2\xab\xc2\xa0, ki jo je z Georgeom Michaelom zapel na koncertu Live Aid, iz\xc5\xa1la kot singl in zasedla vrh britanske ter ameri\xc5\xa1ke glasbene lestvice. Na podelitvi nagrad Brit leta 1990 je v Londonu, Anglija, je bil nagrajen z nagrado v kategoriji za \xc2\xbbnajbolj\xc5\xa1ega britanskega mo\xc5\xa1kega\xc2\xab._NEWLINE_Leta 1992 je Elton John izdal album The One, ki je zasedel osmo mesto na britanski glasbeni lestvici. Preko albuma je iz\xc5\xa1la pesem\xc2\xa0\xc2\xbbThe One\xc2\xab. Elton John in Bernie Taupin sta nato podpisala 39 milijonov $ vredno pogodbo z glasbeno zalo\xc5\xbebo Warner/Chappell Music, ki je trajala dvanajst let; pogodba je najve\xc4\x8d denarja vredna pogodba v zgodovini zalo\xc5\xbebe. Aprila 1992 se je pojavil na koncertu, posve\xc4\x8denemu Freddieju Mercuryju v stadionu Wembley, kjer je s preostalimi \xc4\x8dlani glasbene skupine Queen izvedel pesem\xc2\xa0\xc2\xbbThe Show Must Go On\xc2\xab\xc2\xa0in skupaj z Axlom Roseom z glasbene skupine Guns N' Roses ter glasbeno skupino Queen nastopil s pesmijo\xc2\xa0\xc2\xbbBohemian Rhapsody\xc2\xab. Septembra tistega leta je s pesmijo \xc2\xbbThe One\xc2\xab\xc2\xa0nastopil na podelitvi nagrad MTV Video Music Awards, kjer je z glasbeno skupino Guns N' Roses izvedel tudi pesem \xc2\xbbNovember Rain\xc2\xab. Naslednje leto je izdal album Duets, ki je vklju\xc4\x8deval petnajst duetov z razli\xc4\x8dnimi glasbeniki, kot sta Tammy Wynette in RuPaul. Preko albuma je iz\xc5\xa1el \xc5\xa1e en duet s Kiki Dee, naslovljen \xc2\xbbTrue Love\xc2\xab, ki je zasedel eno izmed prvih desetih mest na britanski glasbeni lestvici._NEWLINE_Skupaj s Timom Riceom je Elton John napisal nekaj pesmi za soundtrack Disneyjevega filma Levji kralj (1994), ki je postal tretji najbolje prodajan animiran film vseh \xc4\x8dasov. Na 67. podelitvi oskarjev so bile tri nominirane pesmi od petih v kategoriji za \xc2\xbbnajbolj\xc5\xa1o originalno pesem\xc2\xab\xc2\xa0vklju\xc4\x8dene na film Levji kralj; nagrado je nazadnje prejela pesem\xc2\xa0\xc2\xbbCan You Feel the Love Tonight\xc2\xab\xc2\xa0Eltona Johna. Ta pesem in pesem\xc2\xa0\xc2\xbbCircle of Life\xc2\xab\xc2\xa0sta postali veliki uspe\xc5\xa1nici. Za pesem \xc2\xbbCan You Feel the Love Tonight\xc2\xab\xc2\xa0je bil Elton John na 37. podelitvi grammyjev nagrajen tudi z grammyjem v kategoriji za \xc2\xbbnajbolj\xc5\xa1i mo\xc5\xa1ki pop vokalni nastop\xc2\xab. Po izidu filma Levji kralj je soundtrack za film devet tednov ostal na vrhu lestvice Billboard 200. 10. novembra 1999 je organizacija RIAA soundtracku 15 milijonov prodanih izvodov v Zdru\xc5\xbeenih dr\xc5\xbeavah Amerike podelila diamantno certifikacijo._NEWLINE_Leta 1995 je Elton John izdal svoj naslednji glasbeni album, Made in England, ki je na ameri\xc5\xa1ki glasbeni lestvici zasedel tretje mesto. Preko albuma je iz\xc5\xa1la tudi pesem \xc2\xbbBelieve\xc2\xab, s katero je nastopil na podelitvi nagrad Brit Awards tistega leta. Na tej prireditvi so ga nagradili z nagrado v kategoriji za \xc2\xbbizstopajo\xc4\x8d prispevek h glasbi\xc2\xab. Naslednjega leta je izdal kompilacijo z naslovom Love Songs._NEWLINE_Zgodaj leta 1997 je Elton John priredil zabavo za petsto ljudi za svoj petdeseti rojstni dan, na kateri je nastopil oble\xc4\x8den v Ludvika XIV. S pre\xc5\xbeivelimi \xc4\x8dlani glasbene skupine Queen je 17. januarja 1997 nastopil v Parizu na prvi predstavi Le Presbyt\xc3\xa8re N'a Rien Perdu De Son Charme Ni Le Jardin De Son \xc3\x89clat, ki jo je organizirala francoska baletna legenda Maurice B\xc3\xa9jart in ki je ob smrti Freddieja Mercuryja ter plesalca Jorgea Donna pri\xc4\x8dela bolj odprto razglabljati o AIDS-u. Kasneje tistega leta sta umrla dva njegova bli\xc5\xbenja prijatelja; umorili so modnega oblikovalca Giannija Versacea, 31. avgusta pa je v prometni nesre\xc4\x8di umrla princesa Diana._NEWLINE_Zgodaj septembra 1997 se je Elton John z Bernieom Taupinom pri\xc4\x8del pogovarjati o tem, da bi Diani v \xc4\x8dast obnovila njuno pesem \xc2\xbbCandle in the Wind\xc2\xab\xc2\xa0iz leta 1973; Bernie Taupin je obnovil besedilo. 6. septembra 1997 je Elton John s pesmijo\xc2\xa0\xc2\xbbCandle in the Wind 1997\xc2\xab\xc2\xa0nastopil na pogrebu princese Diane v westminstr\xc5\xa1ki opatiji. Pesem je postala najbolje in najhitreje prodajana pesem vseh \xc4\x8dasov; nazadnje je pesem prodala 33 milijonov izvodov povsod po svetu. V Veliki Britaniji, kjer je pesem prodala 4,84 milijonov izvodov, je pesem najbolje postala prodajan singl. Pesem je tudi najbolje prodajan singl v zgodovini Billboardovih lestvic in edini singl, ki je prejel diamantno certifikacijo; v Zdru\xc5\xbeenih dr\xc5\xbeavah Amerike je prodal 11 milijonov izvodov. Nazadnje so 55 milijonov \xc2\xa3 dobi\xc4\x8dka od pesmi donirali spominskemu skladu princese Diane. Elton John je za pesem prejel grammyja v kategoriji za \xc2\xbbnajbolj\xc5\xa1i mo\xc5\xa1ki pop vokalni nastop\xc2\xab\xc2\xa0na 40. podelitvi grammyjev leta 1998. Elton John je s pesmijo \xc2\xbbCandle in the Wind 1997\xc2\xab\xc2\xa0v \xc5\xbeivo nastopil le enkrat, in sicer na pogrebu princese Diane; takrat je obljubil, da pesmi ne bo izvedel nikoli ve\xc4\x8d, razen \xc4\x8de ga bosta za to prosila Dianina sinova._NEWLINE_Poleg filma Levji kralj je Elton John sodeloval tudi pri broadwayjski upodobitvi filma leta 1998 ter skupaj s Timom Riceom kot tekstopiscem sodeloval pri Disneyjevi upodobitvi muzikala Aida leta 1999; na 54. podelitvi tonyjev sta bila za svoje delo nagrajena z nagrado v kategoriji za \xc2\xbbnajbolj\xc5\xa1o originalno pesem\xc2\xab, na 43. podelitvi grammyjev pa z nagrado v kategoriji za \xc2\xbbnajbolj\xc5\xa1i album muzikala\xc2\xab. Muzikal se je premierno predvajal v gledali\xc5\xa1\xc4\x8du Alliance v Atlanti, kasneje pa so ga uprizorili tudi v Chicagu in na Broadwayju. Izdal je tudi kompilacijo Elton John One Night Only - The Greatest Hits, ki so jo posneli med nastopom v \xc5\xbeivo na Madison Square Gardenu v New York Cityju tistega leta.\n_START_SECTION_\n2000 - danes\n_START_PARAGRAPH_\nLeta 2000 je Elton John ponovno sodeloval s Timom Riceom, tokrat na DreamWorksovem animiranem filmu Road to El Dorado. Avgusta 2003 je \xc5\xbee peti\xc4\x8d zasedel prvo mesto na britanski glasbeni lestvici, tokrat s pesmijo\xc2\xa0\xc2\xbbAre You Ready for Love\xc2\xab. Z muzikalom Billy Elliot je skupaj z Leejem Hallom leta 2005 zopet pisal pesmi za gledali\xc5\xa1\xc4\x8de. Zaenkrat je edina gledali\xc5\xa1ka igra, za katero je pesmi pisal skupaj z Berniejem Taupinom, muzikal Lestat, ki je temeljil na vampirskih romanih Anne Rice. Igri kritiki niso dodelili pozitivnih ocen in po samo devetintridesetih prireditvah so jo prenehali predvajati marca leta 2006._NEWLINE_Zaradi njegovega izjemnega prispevka k Disneyjevim filmom in muzikalom ga je podjetje The Walt Disney Company 9. oktobra 2006 imenovalo za Disneyjevo legendo. Leta 2006 je reviji Rolling Stone povedal, da bo njegov naslednji glasbeni album vklju\xc4\x8deval R&B/hip hop zvrst. \xc2\xbb\xc5\xbdelim si sodelovati s Pharrellom {Williamsom}, Timbalandom, Snoopom {Doggom}, Kanyeom {Westom}, Eminemom in samo videti, kaj se bo zgodilo.\xc2\xab_NEWLINE_Marca 2007 je na svoj \xc5\xa1estdeseti rojstni dan \xc5\xbee \xc5\xa1estdeseti\xc4\x8d nastopil na Madison Square Gardenu in s tem podrl rekord za najve\xc4\x8d nastopov tamkaj. Nastop so posneli in ga objavili preko DVD-ja Elton 60 - Live at Madison Square Garden; kompilacija z najve\xc4\x8djimi uspe\xc5\xa1nicami, naslovljena Rocket Man - Number\xc2\xa0Ones, je po svetu iz\xc5\xa1la v sedemnajstih razli\xc4\x8dnih verzijah, vklju\xc4\x8dno na CD/DVD razli\xc4\x8dici. Kompilacijo je spremljal \xc5\xa1e dodatni katalog, preko katerega so ljudje lahko legalno kupili skoraj petsto pesmi z dvaintridesetih albumov._NEWLINE_1. julija 2007 je Elton John nastopil na koncertu za Diano na stadionu Wembley v Londonu, prirejenem v \xc4\x8dast princesi Diani, ki so ga priredili na dan, ki bi bil njen \xc5\xa1estin\xc5\xa1tirideseti rojstni dan. Elton John je koncert otvoril z nastopom s svojo pesmijo \xc2\xbbYour Song\xc2\xab\xc2\xa0ter ga zaklju\xc4\x8dil s svojim drugim nastopom na koncertu, z nastopom s pesmimi \xc2\xbbSaturday Night's Alright For Fighting\xc2\xab, \xc2\xbbTiny Dancer\xc2\xab\xc2\xa0in \xc2\xbbAre You Ready For Love\xc2\xab._NEWLINE_Septembra 2008 je Elton John v intervjuju z revijo GQ dejal: \xc2\xbbNaslednje leto bom spet od\xc5\xa1el na turnejo z Billyjem Joelom.\xc2\xab\xc2\xa0S tem je napovedal serijo koncertov, imenovano \xc2\xbbFace to Face\xc2\xab, kjer sta nastopala oba. Turneja se je pri\xc4\x8dela marca 2009 in trajala dve leti._NEWLINE_Oktobra 2003 je Elton John potrdil, da je podpisal ekskluzivno pogodbo, v sklopu katere bo nastopil na petinsedemdesetih koncertih v pala\xc4\x8di Caesars v Las Vegasu. Koncert z naslovom Rde\xc4\x8di klavir (The Red Piano), je bil multimedijski koncert, ki so ga spremljali \xc5\xa1tevilni rekviziti in najrazli\xc4\x8dnej\xc5\xa1e video monta\xc5\xbee, ki jih je ustvaril David LaChapelle. Med nekaterimi koncerti si je moral pala\xc4\x8do deliti s Celine Dion; medtem ko je eden od njiju nastopal, je drugi po\xc4\x8dival. Prvi koncert so organizirali 13. februarja 2004. 21. junija 2008 je nastopil na svojem dvestotem koncertu v pala\xc4\x8di Caesars. Novembra 2008 so preko trgovine Best Buy izdali paket Rde\xc4\x8di klavir na DVD-ju/CD-ju. V Las Vegasu je nato pri\xc4\x8del s turnejo The Red Piano Tour, ki je trajala dve leti in se kon\xc4\x8dala aprila 2009._NEWLINE_Elton John je na 52. podelitvi grammyjev z Lady Gaga izvedel klavirski duet. 6. junija 2010 je za milijon $ nastopil na \xc4\x8detrti poroki konzervativnega publicista Rusha Limbaugha. Enajst dni kasneje, to\xc4\x8dno sedemnajst let po prvem nastopu, je ponovno nastopil v stadionu Ramat Gan v Izraelu; kak\xc5\xa1en mesec prej so zaradi napada na Izrael odpovedali vse glasbene koncerte. Pred za\xc4\x8detkom koncerta je dejal, da jih ne bi \xc2\xbbsmela pe\xc4\x8di vest\xc2\xab, s \xc4\x8dimer je namigoval na Elvisa Costella, ki bi moral v Izraelu nastopiti dva tedna za njim, vendar je nastop odpovedal zaradi \xc2\xbbsvoje vesti\xc2\xab._NEWLINE_Zadnji glasbeni album Eltona Johna, naslovljen The Union, so izdali 19. oktobra 2010. Med ustvarjanjem albuma je sodeloval z ameri\xc5\xa1kim pevcem in tekstopiscev Leonom Russellom; Elton John sam je dejal, da album predstavlja novo poglavje v njegovi glasbeni karieri: \xc2\xbbNimam ve\xc4\x8d idej za pop dela.\xc2\xab_NEWLINE_Elton John je \xc4\x8dlan britanske akademije tekstopiscev, skladateljev in avtorjev (BASCA). ki jo od leta 2011 sestavlja \xc5\xbee ve\xc4\x8d kot 2000 \xc4\x8dlanov. Akademija ga je med drugim nagradila tudi z nagrado Ivor Novello, ki so jo ustanovili sami._NEWLINE_Elton John je 28. septembra 2011 pri\xc4\x8del s koncetrom Klavir za milijon dolarjev (The Million Dollar Piano) v dvorani Colosseum v pala\xc4\x8di Caesars v Las Vegasu. Elton John bo tovrstne koncerte prirejal \xc5\xa1e naslednja tri leta. V soboto, 8. oktobra 2011 je izvedel svoj tritiso\xc4\x8di nastop v pala\xc4\x8di Caesars. Leta 2011 je skupaj s Kate Bush nastopil na koncertu Snowed in at Wheeler Street, prirejenem v sklopu promocije njenega albuma 50 Words for Snow._NEWLINE_Marca leta 2012 so objavili, da je Elton John pred kratkim zaklju\xc4\x8dil s snemanjem svojega enaintridesetega glasbenega albuma, The Diving Board. Album naj bi napisal v samo dveh dneh. Potrdili so tudi, da je album produciral T-Bone Burnett in da ga nameravajo izdati jeseni leta 2012. Kakorkoli \xc5\xbee, kasneje so objavili, da bodo album iz promocijskih razlogov izdali nekoliko kasneje, \xc5\xa1ele februarja 2013. Album vklju\xc4\x8duje predvsem pesmi rock \xc5\xbeanra in na albumu je med drugim sodeloval tudi z Luko \xc5\xa0uli\xc4\x87em. Elton John sam je dejal, da je ta album \xc2\xbbnajbolj razburljivo samostojno delo, kar sem jih ustvaril v zadnjem \xc4\x8dasu.\xc2\xab\n_START_SECTION_\nPisanje besedil\n_START_PARAGRAPH_\nElton John s svojim partnerjem pri pisanju pesmi, Berniejem Taupinom, sodeluje \xc5\xbee od leta 1967, ko sta se spoznala, ko sta oba odgovorila na oglas revije New Musical Express, ki ga je vodil Ray Williams, takratni mened\xc5\xbeer glasbene zalo\xc5\xbebe Liberty Records. Do danes sta sodelovala \xc5\xbee na ve\xc4\x8d kot tridesetih glasbenih albumih._NEWLINE_Leta 1991 so v dokumentarnem filmu Two Rooms proces pisanja pesmi Eltona Johna in Bernieja Taupina opisali kot proces, pri katerem pravzaprav sploh ne sodelujeta; Bernie Taupin sam napi\xc5\xa1e besedila za pesmi, Elton John pa napi\xc5\xa1e glasbo, vendar ob procesu ustvarjanja teh pesmi nikoli nista v isti sobi. Bernie Taupin naj bi glasbo napisal, jo poslal Eltonu Johnu, ta pa napi\xc5\xa1e glasbo zanjo, jo uredi in posname.\n_START_SECTION_\nPisanje glasbe\n_START_PARAGRAPH_\nElton John je v\xc4\x8dasih pel v tenorju; danes poje v baritonu. Na njegove klavirske glasbe vplivajo klasi\xc4\x8dna in cerkvena dela. V sedemdesetih je ve\xc4\x8dino svojih albumov aran\xc5\xbeiral v sodelovanju z Paulom Buckmasterjem.\n_START_SECTION_\nDru\xc5\xbeina\n_START_PARAGRAPH_\nV poznih \xc5\xa1estdesetih se je Elton John zaro\xc4\x8dil s svojo prvo partnerko, tajnico Lindo Woodrow, ki jo je omenil v svoji pesmi\xc2\xa0\xc2\xbbSomeone Saved My Life Tonight\xc2\xab. 14. februarja 1984 se je v Darling Point, Sydney, poro\xc4\x8dil z nem\xc5\xa1ko in\xc5\xbeenirko Renate Blauel; mnogi ljudje so namigovali, da sta se pravzaprav poro\xc4\x8dila zato, da bi Elton John prikril dejstvo, da je homoseksualec. V intervjuju z revijo Rolling Stone leta 1976 je priznal, da je biseksualec, a po lo\xc4\x8ditvi od Renate Blauel je dejal, da je \xc2\xbbzadovoljen\xc2\xab\xc2\xa0z dejstvom, da je gej._NEWLINE_Leta 1993 je Elton John pri\xc4\x8del z razmerjem z Davidom Furnishom, biv\xc5\xa1im producentov oglasov in ustvarjalcem filmov. 21. decembra 2005 sta sklenila civilno zvezo. Priredila sta manj\xc5\xa1i obred v Windsor Guildhallu, nato pa zabavo na njunem dvorcu v Berkshireu; vse skupaj naj bi stalo okoli 1 milijon \xc2\xa3. Preko nadomestne matere sta 25. decembra 2010 v Kaliforniji dobila sina po imenu Zachary Jackson Levon Furnish-John. Elton John in David Furnish sta za botre njunega sina izbrala Lady Gaga, urednico revije The Digital Journalist, Ingrid Sischy, ter njenok partnerico, Sandy Brant._NEWLINE_Septembra 2009 sta Elton John in David Furnish izrazila namen posvojiti \xc5\xa1tirinajstmese\xc4\x8dnega de\xc4\x8dka Leva iz siroti\xc5\xa1nice za otroke z AIDS-om iz Ukrajine; posvojitve nazadnje niso odobrili zaradi de\xc4\x8dkove starosti in njunega zakonskega statusa. David Furnish je dejal, da bosta de\xc4\x8dka in njegovega brata \xc5\xa1e naprej finan\xc4\x8dno podpirala in pri\xc4\x8dela sta s kampanjo za spremembo ukrajinskega zakona o posvajanju otrok. Elton John ima deset poznanih kr\xc5\xa1\xc4\x8dencev; to so med drugim tudi sina Johna Lennona in Yoko Ono, Seana Lennona, dveh sinov Davida in Victorie Beckham, Brooklyna in Romea, sina Elizabeth Hurley, Damiana Charlesa, in h\xc4\x8dere Seymourja Steina in Linde Stein.\n_START_SECTION_\nBogastvo\n_START_PARAGRAPH_\nAprila 2009 je revija Sunday Times Rich List objavila, da ima Elton John v lasti 175 milijonov \xc2\xa3 oziroma 265 milijonov $, s \xc4\x8dimer so ga ozna\xc4\x8dili za 322. najbogatej\xc5\xa1o osebo v Veliki Britaniji. Elton John naj bi imel po podatkih revije Sunday Times Rich List leta 2011 195 milijonov $, na podlagi \xc4\x8desar so ga razglasili za enega od desetih najbogatej\xc5\xa1ih Britancev v glasbeni industriji. Poleg dvorca Woodside v Old Windsorju, Berkshire ima Elton John v lasti \xc5\xa1e dvorce v Atlanti, Nici, na parku Holland v Londonu in Benetkah. Elton John zbira umetnine in po poro\xc4\x8danju naj bi imel v lasti eno izmed najve\xc4\x8djih zbirk fotografij na svetu._NEWLINE_Leta 2000 je Elton John priznal, da je zapravil v manj kot dveh letih zapravil kar 30 milijonov \xc2\xa3 - pribli\xc5\xbeno 1,5 milijona \xc2\xa3 na mesec. Med januarjem 1996 in septembrom 1997 je zapravil ve\xc4\x8d kot 293.000 \xc2\xa3 samo za ro\xc5\xbee in 9,6 milijona \xc2\xa3 za nakup zemlji\xc5\xa1\xc4\x8da. Junija 2001 je Elton John prodal dvajset svojih avtomobilov ameri\xc5\xa1kemu podjetju Christie's; menda jih sploh ni vozil, saj je bil preve\xc4\x8dkrat zunaj dr\xc5\xbeave. Med drugim je prodal tudi Jaguar XJ220, letnik 1993, najdra\xc5\xbejega od svojih avtomobilov, ki je stal234.750 \xc2\xa3, in mnoge Ferrarije, Rolls-Royce in Bentleyje; z njimi je zaslu\xc5\xbeil ve\xc4\x8d kot 2 milijona \xc2\xa3. Leta 2003 je Elton John trgovini Sotheby's prodal skoraj vse stvari iz svojega domovanja v parku Holland; med drugim tudi umetnine mlaj\xc5\xa1ih britanskih umetnikov, kot sta Sam Taylor-Wood in Tracy Emin, in tako zaslu\xc5\xbeil 800.000 \xc2\xa3. Od leta 2004 dalje vsako leto organizira prodajo z imenom \xc2\xbbEltonova omara\xc2\xab\xc2\xa0(\xc2\xbbElton's Closet\xc2\xab), med katero prodaja svoja obla\xc4\x8dila iz druge roke.\n_START_SECTION_\nOstalo\n_START_PARAGRAPH_\nMed svojo kariero se je Elton John pogosto boril z zasvojenostjo od alkohola in kokaina. Do leta 1975 je od njega pritisk zvezdni\xc5\xa1kega statusa terjal \xc5\xbee veliko; med \xc2\xbbEltonovim tednom\xc2\xab\xc2\xa0v Los Angelesu tistega leta se je predoziral. Poleg tega se je nekaj \xc4\x8dasa boril z bulimijo. V intervjuju za kanal CNN leta 2002 ga je Larry King vpra\xc5\xa1al, \xc4\x8de je vedel za te\xc5\xbeave z motnjo prehranjevanja princese Diane. Elton John je odvrnil: \xc2\xbbDa, sem. Oba sva bila bulimi\xc4\x8dna.\xc2\xab_NEWLINE_Kot velik navdu\xc5\xa1enec nad tenisom je Elton John napisal pesem \xc2\xbbPhiladelphia Freedom\xc2\xab, ki jo je posvetil svoji dolgoletni prijateljici Billie Jean King in njeni istoimenski fran\xc5\xa1izi, ustvarjeni v sklopu tekmovanja World Team Tennis. Skupaj sta gostila veliko dobrodelnih prireditev za boj proti AIDS-u; Billie Jean King pa je tudi podpredsednica njegove dobrodelne organizacije Elton John AIDS Foundation. Trener tenisa Eltona Johna je bil Donald Watt, ki je z njim od\xc5\xa1el tudi na ve\xc4\x8dino turnej, ki jih je priredil v osemdesetih in zgodnjih devetdesetih. Slednji je teniska u\xc4\x8dil tudi Davida Lloyda Leisurea in bil je bli\xc5\xbenji prijatelj z Timom Henmanom in Davidom ter Johnom Lloydom.\n_START_SECTION_\nNogometni klub Watford\n_START_PARAGRAPH_\nElton John je leta 1976 na pobudo mened\xc5\xbeerja kluba, Grahama Taylorja, ter zaradi svojih velikih vlo\xc5\xbekov v klub postal podpredsednik nogometnega kluba Watford; ker je vanj vlagal ve\xc4\x8dje koli\xc4\x8dine denarja, je klub postal \xc5\xa1e uspe\xc5\xa1nej\xc5\xa1i in je nastopil na ve\xc4\x8d nogometnih tekmovanjih. Tako so leta 1983 zmagali na tekmovanju za nogometni pokal Football League First Division in se naslednje leto uvrstil v finale tekmovanja FA Cup. Klub je leta 1987 prodal Jacku Petcheyju, vendar ga je sponzoriral \xc5\xa1e naprej. Leta 1997 je klub ponovno kupil. Leta 2002 je odstopil z mesta podpredsednika kluba, a ga sponzorira \xc5\xa1e dalje. \xc4\x8ceprav je sedaj le delni lastnik kluba, ga \xc5\xa1e vedno sponzorira. Junija 2005 je organiziral koncert za klub Walford na Vicarage Roadu; ves dobi\xc4\x8dek koncerta je doniral klubu, maja 2010 pa je ponovno organiziral enega od takih koncertov. \xc5\xbde nekaj \xc4\x8dasa je delni lastnik losangele\xc5\xa1kega nogometnega kluba Aztecs.\n_START_SECTION_\nAktivizem\n_START_PARAGRAPH_\n1. aprila 2010 je Elton John skupaj s Cyndi Lauper nastopil na njeni kampanji Give a Damn, katere cilj je bil pove\xc4\x8dati ozave\xc5\xa1\xc4\x8denje javnosti o skupnosti gejev, lezbijk in transseksualcev; kampanjo je sponzoriral njen sklad True Colors Fund. V oglasu za kampanjo je Elton John povedal: \xc2\xbbPredstavljajte si, da morate vsak dan hoditi po ulici in se spra\xc5\xa1evati, ali te bo ta dan nekdo pretepel ali celo ubil, samo zato, ker si, kar si.\xc2\xab S kampanjo so \xc5\xbeeleli heteroseksualce pripeljati do tega, da bi se zavzeli za homoseksualce in transseksualce ter prenehali z diskriminacijo. Pri kampanji so sodelovali tudi Whoopi Goldberg, Jason Mraz, Judith Light, Cynthia Nixon, Kim Kardashian, Clay Aiken, Sharon Osbourne, Kelly Osbourne in Anna Paquin._NEWLINE_Ob\xc4\x8dasno objavlja svoje kolumne v reviji The Guardian."